CELEX: 32015D1067
Language: el
Date: 2015-07-01 00:00:00
Title: Εκτελεστική απόφαση (ΕΕ) 2015/1067 της Επιτροπής, της 1ης Ιουλίου 2015, σχετικά με μέτρο που έλαβε η Ισπανία, σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, για την απαγόρευση της διάθεσης στην αγορά ηλεκτρικής σέγας που κατασκευάζεται από την εταιρεία Yongkang Hengfa Electrical Appliance Co. Ltd, Κίνα [κοινοποιηθείσα υπό τον αριθμό C(2015) 4360] (Κείμενο που παρουσιάζει ενδιαφέρον για τον ΕΟΧ)

3.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 174/28
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1067 ΤΗΣ ΕΠΙΤΡΟΠΉΣ
   της 1ης Ιουλίου 2015
   σχετικά με μέτρο που έλαβε η Ισπανία, σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, για την απαγόρευση της διάθεσης στην αγορά ηλεκτρικής σέγας που κατασκευάζεται από την εταιρεία Yongkang Hengfa Electrical Appliance Co. Ltd, Κίνα
   
      
         [κοινοποιηθείσα υπό τον αριθμό C(2015) 4360]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3,
   Εκτιμώντας τα ακόλουθα:
   
               (1)
            
            
               Η Ισπανία ενημέρωσε την Επιτροπή σχετικά με μέτρο που έλαβε για να απαγορεύσει τη διάθεση στην αγορά ηλεκτρικής σέγας, τύπου Practyl/JS-HF-55-1, που κατασκευάζεται από την εταιρεία Yongkang Hengfa Electrical Appliance Co. Ltd, Κίνα, εισάγεται από την εταιρεία Adeo Services, Γαλλία, και διανέμεται στην Ισπανία από την Leroy Merlin Ισπανίας.
            
         
               (2)
            
            
               Η εν λόγω ηλεκτρική σέγα φέρει σήμανση CE σύμφωνα με την οδηγία 2006/42/ΕΚ.
            
         
               (3)
            
            
               Ο λόγος για τη λήψη του μέτρου αυτού ήταν η μη συμμόρφωση της ηλεκτρικής σέγας με τις βασικές απαιτήσεις υγείας και ασφάλειας που καθορίζονται στο παράρτημα I της οδηγίας 2006/42/ΕΚ, στα σημεία 1.3.2 — Κίνδυνος θραύσης κατά τη διάρκεια της λειτουργίας, 1.3.4 — Κίνδυνοι οφειλόμενοι σε επιφάνειες, ακμές και γωνίες, 1.4.1 — Γενικές απαιτήσεις για τους προφυλακτήρες και τις προστατευτικές διατάξεις και 1.4.2 — Ειδικές απαιτήσεις για τους προφυλακτήρες, εξαιτίας του ότι το μηχάνημα δεν ανταποκρίθηκε επιτυχώς στη δοκιμή αντοχής και εγκυμονεί κίνδυνο πρόκλησης τραυματισμού λόγω κοπής και κίνδυνο πρόσβασης στα ενεργά μέρη.
            
         
               (4)
            
            
               Η Ισπανία ενημέρωσε τον διανομέα και τον εισαγωγέα σχετικά με τα ελαττώματα. Ο εισαγωγέας έλαβε οικειοθελώς τα αναγκαία μέτρα για την ανάκληση των μη συμμορφούμενων προϊόντων από την αγορά.
            
         
               (5)
            
            
               Τα έγγραφα που προσκομίστηκαν, οι παρατηρήσεις που διατυπώθηκαν και τα μέτρα που έλαβαν τα ενδιαφερόμενα μέρη δείχνουν ότι η ηλεκτρική σέγα τύπου Practyl/JS-HF-55-1 δεν πληροί τις βασικές απαιτήσεις υγείας και ασφάλειας που καθορίζονται στην οδηγία 2006/42/ΕΚ. Συνεπώς, είναι σκόπιμο να κριθεί δικαιολογημένο το μέτρο που έλαβε η Ισπανία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβε η Ισπανία για την απαγόρευση της διάθεσης στην αγορά ηλεκτρικής σέγας τύπου Practyl/JS-HF-55-1, που κατασκευάζεται από την εταιρεία Yongkang Hengfa Electrical Appliance Co. Ltd, είναι δικαιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 1η Ιουλίου 2015.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 157 της 9.6.2006, σ. 24.